ડુટર્ટે બે વર્ષ પહેલાં સત્તામાં આવ્યાં અને તેમણે આવીને તરત જ ડ્રગ્ઝ કાર્ટેલ સામે ઝુંબેશ ઉપાડી છે. તેના કારણે થયેલી હિંસામાં લગભગ 23,000 લોકોના મોત થયાંનો અંદાજ છે. માનવઅધિકાર સંસ્થાઓ કહે છે કે લગભગ 4300 જેટલાંને ન્યાયતંત્ર સમક્ષ કામ ચલાવ્યા વિના જ ઠાર કરી દેવાયાં છે. વિશ્વ તેની ટીકા કરી રહ્યું છે, પણ ફિલિપિન્સનો ગરીબ અને મધ્યમવર્ગ પ્રમુખને ટેકો આપી રહ્યો છે, કેમ કે દેશમાં ખુલ્લેઆમ વેચાતા ડ્રગ્ઝના કારણે સામાજિક કટોકટી જેવી સ્થિતિ હતી. તેમની ભાષા પણ બહુ કડવી છે, જે દુનિયાને માફક ન આવે, પણ તેમના ટેકેદાર વર્ગને આ જ ભાષા ફાવે છે. તે શબ્દો ચોર્યાં વિના બોલે છે અને જાહેરમાં ગાળો પણ બોલે છે. પોપને પણ ગાળ આપે અને અમેરિકાના પ્રમુખ ડોનાલ્ડ ટ્રમ્પને પણ ગાળો આપે. વચ્ચે એવું પણ બોલી ગયેલાં કે હિટલરે યહૂદીઓને ખતમ કરી નાખ્યાં તે રીતે હું ડ્રગ્ઝ માફીયાઓને ખતમ કરી નાખીશ. જોકે તેમણે સ્થાનિક યહૂદી નેતાઓને બાદમાં બોલાવીને પોતાનો કહેવાનો ભાવ સમજાવ્યો હતો અને કહ્યું હતું કે તેમનો વિરોધ યહૂદીઓ સામે નહીં, પણ ડ્રગ્ઝનું દૂષણ ફેલાવનારા તત્વો સામે છે.